Rozhodnutie Komisie (EHS) č. 2940/92
z 9. októbra 1992,
ktorou sa mení a dopĺňa nariadenie (EHS) č. 3076/78 o dovoze chmeľu z nečlenských krajín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 1696/71 z 26. júla 1971 o spoločnej organizácii trhu s chmeľom [1], naposledy zmenené a doplnené nariadením (EHS) č. 3577/90 [2], najmä na jeho článok 5 ods. 3,
keďže niektoré nečlenské krajiny pestujúce chmeľ vyvážajú časť svojej produkcie do spoločenstva bez predloženia osvedčenia o zhode uvedeného v článku 1 ods. 2 nariadenia Komisie (EHS) č. 3076/78 [3], naposledy zmeneného a doplneného nariadením (EHS) č. 2264/91 [4], pretože nepoverili určité agentúry vydávaním uvedených osvedčení o zhode; keďže s cieľom zabrániť znevýhodneniu niektorých hospodárskych subjektov v sektore chmeľu by sa však platnosť osvedčení o kontrole mala predĺžiť aj na obdobie po 30. apríli 1992 pre chmeľ s pôvodom v krajinách, ktoré nie sú uvedené v prílohe k nariadeniu Komisie (EHS) č. 3077/78 z 21. decembra 1978 o rovnocennosti osvedčení sprevádzajúcich chmeľ dovážaný z nečlenských krajín [5], naposledy zmenenému a doplnenému nariadením (EHS) č. 2238/91 [6];
keďže náhodné kontroly vykonávané príslušnými orgánmi v členských štátoch podľa článku 7a nariadenia (EHS) č. 3076/78 odhalili, že určité zásielky chmeľu dovážané z nečlenských krajín sa nezhodujú s informáciami uvedenými na osvedčení o zhode sprevádzajúce tieto produkty; keďže by sa preto mali prijať primerané opatrenia;
keďže opatrenia ustanovené v tomto nariadení sú v súlade so stanoviskom Riadiaceho výboru pre chmeľ,
PRIJALA TOTO NARIADENIE:
Článok 1
Nariadenie (EHS) č. 3076/78 sa mení a dopĺňa takto:
1. V článku 4 ods. 1 sa termín "30. apríla 1992" nahrádza termínom "30. apríla 1994".
2. Do článku 7a sa dopĺňajú tieto odseky:
"Ak príslušné orgány členských štátov zistia, že skúmané vzorky nespĺňajú uvedené minimálne požiadavky na uvádzanie na trh, predmetné zásielky sa nesmú uviesť do voľného obehu.
Ak členský štát zistí, že sa charakteristické znaky produktu nezhodujú s informáciami uvedenými v osvedčení o zhode sprevádzajúcim produkt, informuje o tom Komisiu. V súlade s postupom stanoveným v článku 20 nariadenia (EHS) č. 1696/71 sa môže prijať rozhodnutie o vyňatí agentúry, ktorá vydala osvedčenie o zhode pre takéto produkty, zo zoznamu pripojenému k nariadeniu (EHS) č. 3077/78."
Článok 2
Toto nariadenie nadobúda účinnosť siedmy deň odo dňa jeho uverejnenia v Úradnom vestníku Európskych spoločenstiev.
Článok 1 bod 1 sa bude uplatňovať od 1. mája 1992.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 9. októbra 1992